సబితా ఇంద్రారెడ్డి

పటోళ్ల సబితా ఇంద్రారెడ్డి తెలంగాణ రాష్ట్ర రాజకీయ నాయకురాలు. రంగారెడ్డి జిల్లా రాజకీయ నేతలలో ముఖ్యురాలు. 2000, 2004లలో చేవెళ్ళ శాసనసభ నియోజకవర్గం, 2009, 2018లో మహేశ్వరం శాసనసభ నియోజకవర్గంల నుండి ఎమ్మెల్యేగా గెలుపొందింది. ప్రస్తుతం తెలంగాణ విద్యాశాఖ మంత్రిగా బాధ్యతలు నిర్వర్తిస్తోంది. 2019 లో టీఆర్ఎస్ పార్టీలో చేరింది.

 జననం 
సబిత 1963, మే 5న జి. మహిపాల్ రెడ్డి, వెంకటమ్మ దంపతులకు వికారాబాదు జిల్లా, కోటబాస్పల్లి గ్రామంలో జన్మించింది.ఈనాడు దినపత్రిక, తేది 26-05-2009 ముగ్గురు తోబుట్టువులలో పెద్దది. ఈమెకు ఒక చెల్లెలు, ఒక సోదరుడు ఉన్నారు. తాండూరులో మిడిల్ స్కూల్ వరకు చదివి, ఆపై ఉన్నత విద్య కోసం హైదరాబాద్‌కు వెళ్లింది. చాదర్‌ఘాట్‌లోని భాగ్య మెమోరియల్ గర్ల్స్ హైస్కూల్‌లో చదువుకుంది. శ్రీవాణి మహిళా డిగ్రీ కళాశాల నుండి బిఎస్సీ విద్యను పూర్తి చేసింది.

 వ్యక్తిగత జీవితం 
ఎన్‌టి రామారావు క్యాబినెట్‌లో హోంమంత్రిగా ఉన్న పట్లోళ్ల ఇంద్రారెడ్డి (1954–2000) ని తన 20 సంవత్సరాల చిన్న వయస్సులో వివాహం చేసుకుంది. వీరికి ముగ్గురు కుమారులు. ఉస్మానియా విశ్వవిద్యాలయంలో లా కాలేజీ ప్రెసిడెంట్‌గా ఉన్నప్పుడు తన బంధువు ద్వారా ఇంద్రారెడ్డిని కలిసింది. రోడ్డు ప్రమాదంలో ఇంద్రారెడ్డి మరణించిన తరువాత, సబితా తన 5 సంవత్సరాల వయస్సులో రాజకీయాల్లోకి ప్రవేశించింది.

 రాజకీయ ప్రస్థానం 
భర్త, మాజీ మంత్రి పి. ఇంద్రారెడ్డి మరణంలో జరిగిన ఉపఎన్నికలలో 2000లో కాంగ్రెస్ పార్టీ తరఫున తొలిసారిగా చేవెళ్ళ శాసనసభ నియోజకవర్గం నుంచి విజయం సాధించి శాసనసభలోకి ప్రవేశించింది. 2004లో కూడా చేవెళ్ళ నుంచి నెగ్గిన సబిత నియోజకవర్గాల పునర్విభజనలో చేవెళ్ళ శాసనసభ నియోజకవర్గంను ఎస్సీలకు రిజర్వ్ చేయడంతో 2009 శాసనసభ ఎన్నికలలో మహేశ్వరం శాసనసభ నియోజకవర్గం నుంచి గెలుపొందింది. 2004-09 కాలంలో గనుల శాఖామంత్రిగా బాధ్యతలు నిర్వహించిన సబితా ఇంద్రారెడ్డి, 2009 వై.ఎస్.రాజశేఖరరెడ్డి మంత్రివర్గంలో కీలకమైన హోంశాఖా మంత్రి పదవిని పొంది, భారతదేశంలోనే తొలి మహిళ హోం మంత్రిగా చరిత్ర సృష్టించింది.ఈనాడు దినపత్రిక, తేది 27-05-2009

2014లో కాంగ్రెస్ పార్టీ కుటుంబంలో ఒక్కరికే అవకాశం అని అధిష్టానం సూచించడంతో ఆమె పోటీకి దూరంగా ఉన్నారు. 2014 ఎన్నికల్లో సబిత తనయుడు కార్తీక్‌రెడ్డి చేవెళ్ల ఎంపీగా పోటీ చేశాడు. 2018లో జరిగిన ఎన్నికల్లో సబితా ఇంద్రారెడ్డి కాంగ్రెస్ పార్టీ నుండి పోటీచేసి టిఆర్ఎస్ అభ్యర్థి తీగల కృష్ణారెడ్డి పై గెలుపొందింది. 2019, మార్చి 14న టిఆర్ఎస్ పార్టీలో చేరింది. 2019 సెప్టెంబరు 8న ముఖ్యమంత్రి కెసీఆర్ రెండవ మంత్రివర్గంలో మంత్రిగా ప్రమాణస్వీకారం చేసింది. ఆమెకు విద్యాశాఖను కేటాయించారు. తెలంగాణ రాష్ట్రంలో తొలి మహిళ మంత్రిగా చరిత్ర సృష్టించింది.

సబితా ఇంద్రారెడ్డి 2023లో తిరిగి ఎమ్మెల్యేగా ఎన్నికైంది. ఆమెను 2025 డిసెంబర్ 30న శాసనసభలో బీఆర్ఎస్ డిప్యూటీ ఫ్లోర్ లీడర్‌గా నియమితురాలైంది.

 కేసులు 
దాల్మియా సిమెంటు కేసులో సబిత పేరును సీబీఐ చార్జిషీటులో ఏ4గా పేర్కొనడంతో రాజీనామా చేయగా 2013 మే 25న గవర్నర్ రాజీనామా ఆమోదించారు.

మూలాలు

వర్గం:1963 జననాలు
వర్గం:వికారాబాదు జిల్లా మహిళా రాజకీయ నాయకులు
వర్గం:రంగారెడ్డి జిల్లాకు చెందిన ఆంధ్రప్రదేశ్ రాష్ట్ర మంత్రులు
వర్గం:జీవిస్తున్న ప్రజలు
వర్గం:రంగారెడ్డి జిల్లా నుండి ఎన్నికైన ఆంధ్రప్రదేశ్ మహిళా శాసన సభ్యులు
వర్గం:భర్త నుండి వారసత్వంగా రాజకీయాల్లోకి వచ్చినవారు
వర్గం:రంగారెడ్డి జిల్లా నుండి ఎన్నికైన మహిళా శాసన సభ్యులు
వర్గం:తెలంగాణ శాసన సభ్యులు (2018)
వర్గం:ఆంధ్రప్రదేశ్ శాసన సభ్యులు (2009)
వర్గం:ఆంధ్రప్రదేశ్ శాసన సభ్యులు (2004)
వర్గం:తెలంగాణ రాష్ట్ర సమితి రాజకీయ నాయకులు
వర్గం:పార్టీలు ఫిరాయించిన రాజకీయ నాయకులు
వర్గం:వికారాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:తెలంగాణ శాసన సభ్యులు (2023)